โครงการคนละครึ่ง ระยะที่ 3 มีผู้ใช้สิทธิแล้วกว่า 26 ล้านคน ย้ำรีบใช้จ่ายก่อนวันสิ้นสุดโครงการ 31 ธันวาคมนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลังเปิดเผยว่า โครงการคนละครึ่ง ระยะที่ 3 (ข้อมูล ณ วันที่ 8 ธันวาคม 2564) มีผู้ใช้สิทธิสะสม จำนวน 26.26 ล้านราย จากผู้ได้รับสิทธิ จำนวน 27.98 ล้านราย โดยมียอดการใช้จ่ายสะสมรวม 193,458.3 ล้านบาท แบ่งเป็นเงินที่ประชาชนจ่ายสะสม 98,351.0 ล้านบาท และรัฐร่วมจ่ายสะสม 95,107.3 ล้านบาท โดยร้านอาหารและเครื่องดื่ม มียอดใช้จ่ายมากที่สุด รองลงมา ได้แก่ ร้านค้าทั่วไป ร้านธงฟ้า ร้าน OTOP ร้านบริการ และกิจการขนส่งสาธารณะ ขณะที่โครงการยิ่งใช้ยิ่งได้ มีประชาชนผู้ใช้สิทธิสะสมจำนวน 91,952 ราย จากผู้ได้รับสิทธิจำนวนกว่า 4.9 แสนราย โดยมียอดใช้จ่ายสะสมส่วนประชาชนรวม 3,760 ล้านบาท และมูลค่าการใช้จ่ายสะสมส่วน e-Voucher จำนวน 233.7 ล้านบาทสำหรับการใช้จ่ายผ่านฟู้ดเดลิเวอรี่แพลตฟอร์มล่าสุด (ณ วันที่ 9 ธันวาคม 2564 เวลา 08.00 น.) โครงการคนละครึ่ง ระยะที่ 3 มีการใช้จ่ายสะสมประมาณ 2,887.8 ล้านบาท ส่วนโครงการยิ่งใช้ยิ่งได้ มีการใช้จ่ายสะสมประมาณ 2.18 ล้านบาท โดยผู้ประกอบการเข้าร่วมโครงการผ่านผู้ให้บริการฟู้ดเดลิเวอรี่แพลตฟอร์ม ล่าสุดขณะนี้ มีจำนวนประมาณ 80,000 รายโฆษกกระทรวงการคลัง ย้ำว่า ประชาชนสามารถใช้จ่ายโครงการคนละครึ่ง ระยะที่ 3 หรือใช้จ่ายในส่วน e-Voucher สำหรับโครงการยิ่งใช้ยิ่งได้ ได้จนถึงวันที่ 31 ธันวาคมนี้ ซึ่งขณะนี้ จำนวนผู้ใช้สิทธิครบ 4,500 บาท ภายใต้โครงการคนละครึ่ง ระยะที่ 3 มีจำนวนกว่า 5 ล้านคนแล้ว ขอเชิญชวนให้ประชาชนที่ยังมีสิทธิเหลืออยู่ให้รีบใช้จ่ายก่อนวันสิ้นสุดโครงการ